KLAIPĖDOS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL klaipėdos rajono SAVIVALDYBĖS ADMINISTRACIJOS SENIŪNIJŲ PINIGINĖS SOCIALINĖS PARAMOS TEIKIMO KOMISIJŲ NUOSTATŲ PATVIRTINIMO

2020 m. gegužės 5 d. Nr. (5.1.1 E) AV-898

Gargždai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 ir 3 punktais, Lietuvos Respublikos piniginės socialinės paramos nepasiturintiems gyventojams įstatymo 23 straipsniu, Socialinės pašalpos teikimo Klaipėdos rajono savivaldybėje tvarkos aprašo, patvirtinto 2014 m. sausio 30 d. Klaipėdos rajono savivaldybės tarybos sprendimu Nr. T11-52 „Dėl Socialinės pašalpos teikimo Klaipėdos rajono savivaldybėje tvarkos aprašo patvirtinimo“ 35 punktu, Būsto šildymo išlaidų, geriamojo vandens išlaidų ir karšto vandens išlaidų kompensacijų teikimo Klaipėdos rajono savivaldybėje tvarkos aprašo, patvirtinto 2014 m. sausio 30 d. Klaipėdos rajono savivaldybės tarybos sprendimu Nr. T11-52 „Dėl Būsto šildymo išlaidų, geriamojo vandens išlaidų ir karšto vandens išlaidų kompensacijų teikimo Klaipėdos rajono savivaldybėje tvarkos aprašo patvirtinimo“ 33 punktu:

1. T v i r t i n u Klaipėdos rajono savivaldybės administracijos seniūnijų piniginės socialinės paramos teikimo komisijų nuostatus (pridedama).

2. L a i k a u netekusiais galios Klaipėdos rajono savivaldybės administracijos direktoriaus 2015-03-16 įsakymo Nr. AV– 505 „Dėl Gargždų seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-09-29 įsakymo Nr. AV– 1977 „Dėl Dauparų - Kvietinių seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-17 įsakymo Nr. AV– 523 „Dėl Vėžaičių seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-16 įsakymo Nr. AV– 506 „Dėl Priekulės seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-18 įsakymo Nr. AV– 526 „Dėl Kretingalės seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-20 įsakymo Nr. AV– 554 „Dėl Endriejavo seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-17 įsakymo Nr. AV– 515 „Dėl Agluonėnų seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2019-01-15 įsakymo Nr. AV– 81 „Dėl Veiviržėnų seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-23 įsakymo Nr. AV– 569 „Dėl Judrėnų seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-16 įsakymo Nr. AV– 507 „Dėl Dovilų seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-20 įsakymo Nr. AV– 555 „Dėl Sendvario seniūnijos piniginės socialinės paramos teikimo komisijos sudėties ir nuostatų patvirtinimo“ 3 punktą, Klaipėdos rajono savivaldybės administracijos direktoriaus 2015-03-23 įsakymą Nr. AV– 567 „Dėl seniūnijų piniginės socialinės paramos teikimo komisijų nario konfidencialumo pasižadėjimo formos tvirtinimo“.

3. Šio įsakymo vykdymo kontrolę p a v e d u Paslaugų ir civilinės metrikacijos skyriui.

Direktorius	artūras Bogdanovas

PATVIRTINTA

Klaipėdos rajono savivaldybės administracijos

direktoriaus 2020-05-05 įsakymu Nr. (5.1.1 E) AV-898

KLAIPĖDOS RAJONO SAVIVALDYBĖS SENIŪNIJŲ PINIGINĖS SOCIALINĖS PARAMOS TEIKIMO KOMISIJŲ NUOSTATAI

I SKYRIUS

BENDROSIOS NUOSTATOS

1. Klaipėdos rajono savivaldybės Seniūnijų piniginės socialinės paramos teikimo komisijos (toliau – Komisija) nuostatai (toliau – Nuostatai) reglamentuoja Komisijos uždavinius ir funkcijas, teises, pareigas, atsakomybę bei veiklos organizavimą.

2. Šiais Nuostatais vadovaujasi Komisija, veikianti konkrečioje Klaipėdos rajono savivaldybės seniūnijoje.

3. Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos piniginės socialinės paramos nepasiturintiems gyventojams įstatymu, Socialinės pašalpos teikimo Klaipėdos rajono savivaldybėje tvarkos aprašo, patvirtinto 2014 m. sausio 30 d. Klaipėdos rajono savivaldybės tarybos sprendimu Nr. T11-52 „Dėl Socialinės pašalpos teikimo Klaipėdos rajono savivaldybėje tvarkos aprašo patvirtinimo“ (toliau - Socialinės pašalpos teikimo aprašas), Būsto šildymo išlaidų, geriamojo vandens išlaidų ir karšto vandens išlaidų kompensacijų teikimo Klaipėdos rajono savivaldybėje tvarkos aprašo, patvirtinto 2014 m. sausio 30 d. Klaipėdos rajono savivaldybės tarybos sprendimu Nr. T11-52 „Dėl Būsto šildymo išlaidų, geriamojo vandens išlaidų ir karšto vandens išlaidų kompensacijų teikimo Klaipėdos rajono savivaldybėje tvarkos aprašo patvirtinimo“ (toliau - Būsto šildymo išlaidų, geriamojo vandens išlaidų ir karšto vandens išlaidų kompensacijų teikimo aprašas), kitais teisės aktais ir šiais Nuostatais.

4. 4. Komisija savo veiklą grindžia šiais principais:

4.1. bendradarbiavimo ir dalyvavimo. Piniginės socialinės paramos teikimas remiasi asmenų, kurie kreipiasi dėl piniginės socialinės paramos, bendruomenės, bendrojo naudojimo objektų valdytojų, nevyriausybinių organizacijų, savivaldybės, valstybės institucijų ir įstaigų bendradarbiavimu ir tarpusavio pagalba;

4.2. prieinamumo. Piniginė socialinė parama teikiama taip, kad būtų užtikrintas piniginės socialinės paramos prieinamumas nepasiturintiems gyventojams kuo arčiau jų gyvenamosios vietos;

4.3. socialinio teisingumo ir veiksmingumo. Piniginė socialinė parama teikiama siekiant sudaryti sąlygas gauti paramą tada, kada jos labiausiai reikia, didinti motyvaciją integruotis į darbo rinką ir išvengti skurdo spąstų bei racionaliai naudojant turimus išteklius;

4.4. visapusiškumo. Piniginė socialinė parama teikiama derinant ją su socialinėmis paslaugomis, vaiko teisių apsauga, užimtumu, sveikatos priežiūra, švietimu ir ugdymu;

4.5. lygių galimybių. Piniginė socialinė parama teikiama užtikrinant nepasiturinčių gyventojų lygybę, nepaisant jų lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos.

5. Komisija veikia visuomeniniais pagrindais.

6. Komisijos sprendimai yra rekomendacinio pobūdžio.

II SKYRIUS

KOMISIJOS FORMAVIMAS

7. Komisija sudaroma iš ne mažiau kaip 5 asmenų. Į Komisijos sudėtį gali įeiti seniūnai, seniūnijų specialistai arba seniūnų pavaduotojai, seniūnaičiai, taip pat bendruomenių, nevyriausybinių organizacijų atstovai ir kiti aktyvūs bendruomenės nariai.

8. Komisijos pirmininką, jo pavaduotoją skiria ir Komisijos sudėtį tvirtina Klaipėdos rajono savivaldybės administracijos direktorius seniūno teikimu.

III SKYRIUS

KOMISIJOS UŽDAVINIAI IR FUNKCIJOS

9. Komisijos uždaviniai – padidinti piniginės socialinės paramos veiksmingumą ir tikslingumą, teikiant piniginę ar nepiniginę socialinę paramą nepasiturintiems gyventojams ir kitą paramą, įvertinus konkrečias sąlygas ir aplinkybes.

10. Piniginės socialinės paramos rūšys yra šios – socialinė pašalpa, būsto šildymo išlaidų, geriamojo vandens išlaidų ir karšto vandens išlaidų kompensacijos (toliau – kompensacijos), tikslinė, sąlyginė ir periodinė pašalpos.

11. Komisija įgyvendina jai pavestus uždavinius, turi teisę teikti siūlymus ir rekomendacijas Socialinės pašalpos teikimo aprašo 36 punkte ir Būsto šildymo išlaidų, geriamojo vandens išlaidų ir karšto vandens išlaidų kompensacijų teikimo aprašo 33 punkte numatytais atvejais.

12. Komisija turi teisę:

12.1. į posėdį kviestis besikreipusius dėl pašalpų gavimo bendrai gyvenančius ar vienus gyvenančius asmenis, ir prašyti juos teikti paaiškinimus, papildomą turinčią reikšmės informaciją;

12.2. dalyvauti tikrinant bendrai gyvenančių asmenų ar vieno gyvenančio asmens gyvenimo sąlygas, užimtumą;

12.3. teikti rekomendacijas dėl kreipimosi į nelegalaus darbo kontrolę ir prevenciją vykdančias institucijas.

13. Komisija į posėdį renkasi ne rečiau kaip 1 kartą per mėnesį arba pagal poreikį. Posėdžiai protokoluojami ir kiekvienu atveju priimamas rekomendacinio pobūdžio motyvuotas sprendimas dėl socialinės pašalpos, kompensacijos, tikslinės, sąlyginės ar periodinės pašalpų skyrimo, neskyrimo, sustabdymo, atnaujinimo. Protokolas ne vėliau kaip per 3 dienas po Komisijos posėdžio pateikiamas Klaipėdos rajono savivaldybės administracijos Paslaugų ir civilinės metrikacijos skyriui. Sprendimą parengia Paslaugų ir civilinės metrikacijos skyriaus atsakingas specialistas, priima administracijos direktoriaus paskirtas Paslaugų ir civilinės metrikacijos skyriaus valstybės tarnautojas.

14. Komisijos nariai prieš pradėdami darbą raštu įsipareigoja užtikrinti pašalpai gauti pateiktų duomenų konfidencialumą, užpildydami Nuostatų 1 priedą.

IV SKYRIUS

KOMISIJOS DARBO ORGANIZAVIMAS

15. Komisijos posėdžiui vadovauja pirmininkas, kai jo nėra – pirmininko pavaduotojas. Komisija išsirenka sekretorių.

16. Komisijos posėdis laikomas įvykusiu, jeigu jame dalyvauja daugiau kaip pusė Komisijos narių. Komisijos nariai, kurie negali dalyvauti posėdyje, balsuoti dėl Komisijos posėdžio darbotvarkės projekte nurodytų klausimų gali raštu (tame tarpe ir elektroniniu paštu, adresuojant laišką Komisijos pirmininkui). Tokiu atveju raštu pateikta Komisijos nario pozicija turi būti paskelbta Komisijos posėdyje, raštas pridėtas prie Komisijos posėdžio protokolo.

17. Seniūnijos specialistas informuoja Komisijos pirmininką apie pateiktus prašymus gauti piniginę socialinę paramą ir kitą paramą. Komisijos pirmininkas, gavęs visą informaciją, per 5 darbo dienas sušaukia Komisijos posėdį, nustatydamas posėdžio datą ir laiką.

18. Komisijos sekretorius ne vėliau kaip likus 3 darbo dienoms iki Komisijos posėdžio informuoja Komisijos narius apie posėdžio datą, laiką, vietą ir pateikia darbotvarkę, bei su darbotvarke susijusius dokumentus, taip pat – darbotvarkės projektą, kuriame pateikiami svarstytini klausimai.

19. Komisijos sekretorius ne vėliau kaip likus 3 darbo dienoms iki Komisijos posėdžio informuoja pareiškėjus, kurie bus svarstomi Komisijoje, apie posėdžio datą, laiką, vietą.

20. Komisijos pirmininkui ar kitiems Komisijos nariams posėdžio metu pasiūlius, gali būti svarstomi ir tie klausimai, kurie nebuvo įtraukti į posėdžio darbotvarkės projektą, jeigu už tokių klausimų įtraukimą balsuoja daugiau kaip pusė į posėdį atvykusių Komisijos narių ir šiems klausimams svarstyti nereikia rengti papildomos medžiagos. Šiuo atveju laikoma, kad kvorumas sprendimams priimti yra, jei į Komisijos posėdį atvyko daugiau kaip pusė komisijos narių.

21. Komisijos sprendimai priimami posėdyje dalyvaujančių Komisijos narių paprasta balsų dauguma, atviru balsavimu. Balsuojant Komisijos nariai negali susilaikyti. Jeigu Komisijos narių balsai pasiskirsto po lygiai, lemia Komisijos pirmininko balsas. Iš anksto balsavę Komisijos nariai laikomi dalyvaujančiais posėdyje.

22. Komisijos nariai, nesutinkantys su posėdyje priimtu sprendimu, privalo savo siūlytą sprendimą motyvuoti, pareikšdami atskirąją nuomonę, kuri įrašoma į Komisijos posėdžio protokolą arba pridedama prie protokolo (apie tai pažymint protokole).

23. Komisijos narys privalo nusišalinti, kai posėdyje svarstomi klausimai, galintys sukelti viešųjų ir privačių interesų konfliktą, o jeigu jis to nepadaro, sprendimą nušalinti Komisijos narį nuo atitinkamo klausimo svarstymo priima Komisijos pirmininkas. Apie tai pažymima Komisijos posėdžio protokole.

24. Komisijos posėdžiai protokoluojami. Posėdžio protokolą rengia Komisijos posėdžių sekretorius (Klaipėdos rajono savivaldybės administracijos seniūnijos darbuotojas). Posėdžio protokolus pasirašo posėdžio pirmininkas ir sekretorius.

25. Komisijos posėdyje turi teisę dalyvauti pareiškėjas arba jo įstatyminis atstovas, suinteresuoti pateikto klausimo sprendimu asmenys. Komisija priima nutarimą, nedalyvaujant suinteresuotiems asmenims.

V SKYRIUS

BAIGIAMOSIOS NUOSTATOS

26. Komisijos sprendimai gali būti skundžiami Klaipėdos rajono savivaldybės administracijos direktoriui.

______________

Klaipėdos rajono savivaldybės

Seniūnijų piniginės socialinės

paramos teikimo komisijos nuostatų

1 priedas

Klaipėdos rajono SAVIVALDYBĖS

PINIGINĖS SOCIALINĖS PARAMOS TEIKIMO KOMISIJA

(Komisijos nario vardas ir pavardė)

KONFIDENCIALUMO PASIŽADĖJIMAS

20 ___m.____________________d.

_____________________________

(sudarymo vieta)

Būdamas Klaipėdos rajono savivaldybės administracijos _____ seniūnijos piniginės socialinės paramos teikimo komisijos______________________________________:

(pirmininku, pirmininko pavaduotoju, nariu)

1. Pasižadu:

1.1. saugoti ir tik įstatymų ir kitų teisės aktų nustatytais tikslais ir tvarka naudoti konfidencialią informaciją, kuri man taps žinoma, dalyvaujant Komisijos posėdžiuose;

1.2. man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

1.3. neplatinti jokių man pateiktų rašytinės informacijos kopijų ir originalų.

2. Pareiškiu, kad man išaiškinta, kad konfidencialią informaciją sudaro:

2.1. asmenų prašymuose ir dokumentuose nurodyti duomenys ir turinys;

2.2. kita informacija, susijusi su prašymų ir skundų nagrinėjimu, aiškinimu, vertinimu ir palyginimu, jeigu jos atskleidimas prieštarauja teisės aktams.

3. Patvirtinu, kad atsisakysiu dalyvauti svarstant Komisijos posėdžio darbotvarkės klausimus, jei paaiškės, kad aš galiu nesuderinti viešųjų ir privačių interesų ir galiu būti šališkas (-a).

4. Esu perspėtas (-a), kad, pažeidęs (-usi) šį pasižadėjimą, atsakysiu teisės aktų nustatyta tvarka ir turėsiu atlyginti savivaldybės administracijai padarytus nuostolius.

5. Aš žinau, kad šis pasižadėjimas galios visą mano darbo Komisijoje laiką ir pasibaigus darbo joje laikui.

6. Aš žinau, kad už šio pasižadėjimo nesilaikymą ir Lietuvos Respublikos asmens duomenų teisinės apsaugos įstatymo pažeidimą turėsiu atsakyti pagal galiojančius Lietuvos Respublikos įstatymus.

____________________ _________________________

(parašas) (vardas ir pavardė)